Beszámoló az esélyegyenlőségi feladatokat felügyelő tanácsnok 2022. évi munkájáról

A 2022-es év végre már nem a Covidról, lezárásokról szólt, de a forráselvonások, a megnövekedett költségek és a szomszédban kitört háború újabb nehézségeket okoztak. Az előzetes várakozások alapján a 2023-as év sem lesz a bőség éve, ennek ellenére, ahogyan eddig is tettem, a népjóléti bizottság tagjaként és esélyegyenlőségi tanácsnokként is képviselni fogom a szociális szempontokat, a hátrányos helyzetűek érdekeinek érvényesülését.
Esélyegyenlőségi tanácsnokként a 2022-es évben is részt vettem állandó és eseti bizottságok, kerekasztalok, szakmai egyeztető fórumok munkájában, véleményeztem előterjesztéseket, képviseltem az Önkormányzatot külső megkeresések, egyeztetések kapcsán. 
Állandó bizottság: Népjóléti bizottság 
Oktatás, egészségügy, lakhatás, szociális ügyek. Túlzás nélkül állíthatom, hogy a legtöbb munkát végző és legtöbb óraszámban tevékenykedő bizottság tagja vagyok. Mindezt a tavalyi év sem cáfolta meg. A népjóléti bizottság munkáját elősegítő szakmai munkacsoportokban, döntéselőkészítő munkacsoportokban is szerepet vállaltam. Többek között a Zuglói Egyesített Óvoda intézményvezetői pályázata és a Civil pályázatok elbírálásában. Valamint a Művész Gyerekekért Közhasznú Nonprofit Kft, a Madách Tánc- és Színművészeti Szakgimnázium és Alapfokú Művészeti Iskola és a Budapest Főváros XIV. Kerület Zugló Önkormányzata által kiírt tehetséggondozó ösztöndíjprogram keretében kiírt pályázat elbírálásában is részt vettem (2020 óta minden évben).
Előterjesztésemre kiírásra került az SNI pályázat, amivel 21, a kerületben élő, sérült gyermeket nevelő családnak sikerült segítséget nyújtani. Speciális babakocsitól fejlesztő eszközök beszerzéséig, pelenkától logopédusig mindenféle segítséget igénybe tudnak így venni. Mivel 2x kellett kiírni, hogy sikeres legyen és másodszorra is csak azért lett az, mert minden részletét mikromenedzseltem, így megosztanám a tapasztalataimat. Első alkalommal nem volt megfelelő a kommunikáció, nem ért el az információ, a lehetőség, a célcsoporthoz. Másodszorra már én magam kértem a Zuglói Médiától a hírverést, írtam SNI csoportokba, jeleztem a pályázati lehetőséget általam ismert SNI gyermeket nevelő családoknak, segítettem az adatlapot kitölteni, mikor megkerestek.  Ami még problémát okozott, hogy az ügyfélszolgálaton dolgozók sorra hajtották el az érdeklődőket, mivel nem értették meg a pályázat lényegét, emiatt személyesen beszéltem velük. Mivel ez a támogatási forma speciális élethelyzetben levő családoknak segít, ezért javaslom állandó támogatásként felvenni a szociális ellátásaink közé. Idén szeretném újra kiírni, megemelt keretösszeggel és jövedelemhatárokkal, mert már több megkeresést is kaptam! 
Amin szintén dolgozom tavaly óta, a fogyatékossággal élők támogatott lakhatása és önálló életvitele. A fogyatékosság modern szociális modellje alapján ugyanis a probléma nem az adott személy fogyatékosságával van, az ő szükségleteihez kell a környezetnek, a szolgáltatásoknak igazodniuk.
Szintén előterjesztettem és a KT el is fogadta, illetve be is lett vezetve 1 hónapon belül a menstruációs szabadság az önkormányzati cégeknél. 
Kezdeményezésemre az IKEA a Luca napi aktivitását a Zuglói Benedek Elek Egységes Gyógypedagógiai Módszertani Intézményben valósította meg. Fénybe borították az iskolát, ezzel nagy örömet okozva az ott tanuló gyerekeknek. A lámpákat, füzéreket a felvételek után nekiajándékozták az iskolának.
Miután felvetettem a Mexikói úti Mozgásjavító igazgatójának, hogy szeretnék érzékenyítő programot az óvodáinkban, ő is és az Intézmény alapítványa is készek voltak ebben részt venni. A civil pályázaton ehhez forrást is kaptak, így ez is megvalósult a tavalyi évben, a ZEÓ vezetője és a munkatársai visszajelzései alapján nagy sikerrel ment a program. 
A Civil pályázatok elbírálásánál is az esélyegyenlőségi szempontokat vettem figyelembe. Az idősek, a gyermekek, romák, fogyatékkal élő személyek számára is hasznos programok kerültek támogatásra.

Tevékenységem havi bontásban:

január:
· Covid miatt egy időre év elején karanténba szorultam, így személyesen nem tudtam részt venni sehol, csak online. 
· Előterjesztések véleményezése
· Online egyeztetés Súlyos, halmozottan sérült személyek támogatott lakhatása ügyében

Február
· Humán Fórum, éves jelzőrendszeri tanácskozás, ennek megállapításai, beazonosított problémák: 1) családi konfliktus, szülők életvitele 2) anyagi, lakhatási problémák 3) bántalmazás, elhanyagolás
· Súlyos, halmozottan fogyatékos felnőttek támogatott lakhatása ügyében egyeztetés a Főváros Szociálpolitikai Főosztályával, a Gondoskodás Gyermekeinkért Alapítvánnyal és az őket képviselő TASZ-szal (Társaság a Szabadságjogokért)
· ZEÓ bírálóbizottság (vezetői pályázat)

Március
· 1848-49-re emlékezve koszorúzáson vettem részt
· Nőnapra higiéniai termékek gyűjtése hajléktalan nők számára

Április
· Tükörkép műhely egyeztetés
· KEF
· Civil pályázatok egyeztetés
· Közterületi szemétszedés, takarítás
Május
· 2022. május 5-én, a Fogyatékkal élők világnapján adtuk át az Esélyegyenlőségi díjakat egy nagyszabású inkluzív rendezvény, az Esély nap keretében, amit az IKEA előtti szabad területen rendeztünk meg. A rendezvényen fellépett és nagy sikerű koncertet adott a csodás hangú és személyiségű Agárdi Szilvi látássérült énekesnő. A Nem Adom fel csapata. A ParaDance Company kerekesszékes táncosai. Jelnyelvi kórus, vak versmondó, interaktív élménypark, ability pálya színesítette a programot. Szívmelengető volt, mikor a különböző fogyatékosággal/sérüléssel élő és az ép emberek együtt énekeltek-táncoltak, különösen megható volt, hogy Agárdi Szilvit körülvéve egy kisebb tömeg énekelte, hogy „azért vannak a jóbarátok”. Ennek az elfogadásnak, együttélésnek kellene természetesnek lennie a mindennapokban is. Itt szeretném megköszönni Jaksity Katának a szervezést, dr Litavecz Annának pedig, hogy fáradhatatlanul jeltolmácsolt végig a rendezvény alatt.
A díjazottak: 
Zsótér Pál Alapítvány intézmény/szervezet kategóriában. Tevékenységükkel sokat tesznek a mozgássérült emberek esélyegyenlőségéért és érzékenyítő programjaikkal az elfogadásért.
Arany-Kovács Rozália magánszemély kategóriában. Tevékenységével, az ismeretterjesztéssel, figyelemfelhívással, információk megosztásával elősegíti, hogy a ritka betegséggel élők megfelelő kezekbe kerüljenek.

Alább az elmondott beszédem:
„Sok szeretettel üdvözlök mindenkit, aki eljött a rendezvényünkre, ezzel is kifejezve támogatását az esélyegyenlőség ügye mellett. Május 5-e az Egyenlő esélyek napja. Ez a világnap lehetőséget biztosít arra, hogy felhívjuk a figyelmet rá, hogy vannak egyenlőtlen helyzetben lévő csoportok a társadalomban (a fogyatékkal élő személyek, nők, gyermekek, idősek, romák), akiknek akadályozott a szociális/oktatási/lakhatási/egészségügyi/foglalkoztatási lehetőségekhez való hozzáférésük. A kerület a Helyi Esélyegyenlőségi programja által és az esélyegyenlőség előmozdításáért dolgozó szervezetek és személyek munkájának elismerésével is azon van, hogy javuljon a helyzet ezen a téren. Az esélyteremtéshez azonban nemcsak az állam és intézményei, a civil szervezetek, egyházak, hanem a társadalom minden tagja szükséges. Ezért gondolom azt, hogy az akadálymentesítésre nemcsak a fizikai, épített környezetben vagy az infokommunikációban van szükség. Ez szerencsére mára már elfogadott igény. Sokkal inkább szükséges a társadalmi inklúzió, a valódi el- és befogadás. A fejekben, szívekben és a lelkekben is végbe kell menjen ez az akadálymentesítés. Hogy ne utasítsuk el, amit nem ismerünk, hogy megfelelő módon tudjunk segíteni, hogy ne ítélkezzünk első látásra egy nem látható fogyatékosság pl autizmus spektrum zavarral élő furcsa viselkedését látva. Ehhez szemléletformálásra, érzékenyítésre van szükség. Ehhez járulnak hozzá az ilyen rendezvények is, mint a mai.”



· Ebben a hónapban részt vettem a Gyermekjóléti kerekasztal munkájában is, ahol a Gyermekvédelmi koncepció éves cselekvési tervét fogadtuk el. 
Örömömre szolgál, hogy a kérésemre beépített SNI szempontú szemléletváltás megtörtént, a ZEÓ 5 bázisóvodát hozott létre sajátos nevelési igényű gyermekek számára, utazó helyett, telepített gyógypedagógusokkal. Ez megnöveli a fejlesztésre fordítható időt, ezáltal javítva az ellátás minőségét. Óvodapszichológus is rendelkezésre áll, valamint gyógypedagógiai asszisztensek. Gyermekközpontú, magas szakmai színvonalú pedagógiai munka folyik az óvodákban. A szülőket is bevonva. Nagyon fontos lépések ezek, ugyanis a 3-7 éves korosztály a legfogékonyabb a fejlesztésre és ha ebben a korban megkapják azt a segítséget, ami a hátránykompenzációjukat szolgálja, akkor sok esetben iskolás korra minden további nélkül problémamentesen veszik az akadályokat. A 2021-22es tanévben egyébként 6604 fő SNI tanuló volt 1. osztályos, azaz a 2014-ben született gyermekek 7%-a. A korai fejlesztésben pedig 5232 fő 0-4 éves vett részt. És ezek az ismert számok, de a diagnózishoz jutás lassúsága vagy épp a szülő struccpolitikája miatt sok esetben a sajátos nevelési igény nem kerül diagnosztizálásra, így statisztika sem lesz belőle.
· Részt vettem egy kerekasztal beszélgetésen Nők és lakhatás témában, ahol arról volt szó, hogyan tudnak az önkormányzatok segíteni, milyen lakhatási megoldások lehetnek, amik a nők speciális szükségleteire válaszolnak. 
· A Salva Vita Alapítvány „megváltozott munkaképességű személyek foglalkoztatása, sikertényezők és vállalati jó gyakorlatok” témában vettem részt egy workshopon, ennek kapcsán felmerült bennem, hogyan lehetne a kerületi vállalkozásokat, cégeket rávenni, hogy nagyobb arányban foglalkoztassanak megváltozott munkaképességű vagy fogyatékos személyeket. 
· A Kézenfogva Alapítvány „Kék alapozás” workshopján a könnyen érthető kommunikáció volt fókuszban
· A körzetemben alapos takarítás, szemétszedés, gazolás volt, amiből kivettem a részem. Bár a tőbbiek a Rákosmezei tér után elmentek én és a két fiam, akik segítettek, a Vezér út - Egressy úti kereszteződésig takarítottunk tovább. Rengeteg cigarettacsikket szedtem össze. Térdig, sőt volt, ahol derékig érő gazt sarlóztam le, majd pakoltam lebomló zsákba, a hivatali kirendelt ember, pedig felírta hol van, honnan kell majd elszállítani.

Június
· A Hajléktalanügyi stratégia megbeszélésénél én képviseltem a Zuglói Önkormányzatot a Fővárosi tanácskozáson. 
· Civil pályázat megbeszélés, összegek meghatározása
· Szociálpolitikai kerekasztal ülése, HEP (Helyi Esélyegyenlőségi Program) véleményezése. Felhívtam a figyelmet a pályázati lehetőségek kiaknázására a szociális és egészségügyi ellátások fejlesztése terén. Többek között, hogy a nappali ellátást bővíteni kellene autizmusspecifikus, valamint az elöregedett lakosság miatt, demens ellátási irányba is. Szintén felhívtam a figyelmét a jelenlevő tankerületi delegáltnak, hogy a Szakértői bizottsági felülvizsgálatok jelentős elmaradásban vannak, ezáltal akár hátrányt is okozva a sajátos nevelési igényű tanulóknak. Valamint jeleztem az igényt, hogy a HEP véleményezési körét bővítsük ki.
· A Láthatatlan munkával kapcsolatban vettem részt egy workshopon, illetve kerekasztal beszélgetésen
· Részt vettem a Városligetben, a Tégy egy lépést! -Esélyegyenlőségi napokon. A kétnapos rendezvénysorozat első napján, az Összefogás a sajátos nevelési igényű és a tartósan beteg gyermekekért című tematikus napon a fővárosi és a vidéki iskolásoknak szerveztek érzékenyítő és edukatív programokat.  A Tégy egy lépést! – Esélyegyenlőségi napok a Liget Budapest Projekt keretében megújult Millennium Háza és a Bethesda Gyermekkórház kezdeményezésére jött létre, a Mozgásjavító EGYMI, a Vakok Iskolája, a Siketek és Nagyothallók Országos Szövetsége és a KórházSuli együttműködésével valósult meg. Változatos szemléletformáló foglalkozások keretében engedtek bepillantást a látássérült, a mozgáskorlátozott, vagy éppen beteg iskolások mindennapjaiba. A rendezvénysorozat célja közelebb hozni egymáshoz az eltérő helyzetben élő gyermekeket: különböző tevékenységeken keresztül bepillantást adni a sajátos nevelési igényű és tartósan beteg gyermekek mindennapjaiba. A kezdeményező intézmények így szeretnék a többségi társadalom számára is láthatóvá, megismerhetővé tenni az érintettek életét. A második napon pedig a családokat várták szintén változatos programokkal. Én mindkét nap kilátogattam a gyermekeimmel.
· A ZKNP Békés iskolák elnevezésű, iskolai bántalmazás megelőzését szolgáló prevenciós programjának évzárása kapcsán a Móra Ferenc Általános Iskolában és a Szent István Gimnáziumban adtam át a programban részt vett pedagógusoknak okleveleket, valamint utalványokat a munkájuk elismerése gyanánt. 

Az alábbi köszöntés után:
„Nagy szeretettel üdvözlöm Önöket! Annak ellenére, hogy az iskolák nem az Önkormányzat hatáskörébe tartoznak, azt gondolom, hogy figyelemmel kell kísérnünk és támogatnunk az ott folyó munkát. Ezért is vagyok most itt mint önkormányzati képviselő és Zugló esélyegyenlőségi tanácsnoka, hogy megköszönjem azt a sok munkát és áldozatot, amit ebben a nehéz helyzetben, a méltatlan körülmények között is végeznek! Különösen fontos az a terület és az a program, aminek az apropóján most ez a díjátadás van. A Békés iskolák program ugyanis az egyik alappillére a Gyermekvédelmi koncepciónak és a Helyi Esélyegyenlőségi Programnak is. A gyermekeket érő erőszak, a bullying, kortársbántalmazás elleni fellépés, az érzékenyítés, a szemléletformálás az egyik legfontosabb dolog ma, amikor a gyermekek, fiatalok jórésze pszichésen problémákkal küzd. Éppen ezért van fontos szerepük a pedagógusoknak, hogy észrevegyék, kezeljék ezeket az eseteket. Tisztában vagyok vele mennyi ma a teher és mennyire megalázóan alulfizetett ez a szakma. Éppen ezért próbáljuk mi értékelni ezt a munkát, hogy adjunk egy kis motivációt. Kitartást kívánok és a lehetőségekhez mérten jó pihenést a nyárra és bízom benne, hogy a program folytatódik és szélesebb körben terjedni fog.”

· Rendhagyó tanévzárón vettem részt a Kossuth téren, ahol is a közoktatásból kiszorult SNI diákok (autista és halmozottan fogyatékos) szülei tartottak figyelemfelhívó eseményt


Július
· AUTLAKSZ Lakhatási Szövetség pártoló tagjaként részt szoktam venni a taggyűléseken, most egy szakmai előadás volt „Autizmussal élő fiatalok speciális életviteli és lakhatási szükségletei” témában
· IKEA-val megbeszélés együttműködési lehetőségekről

Augusztus
· Esélyegyenlőségi fesztivál
· Memorandum egyeztetés
· Az általam kezdeményezett SNI pályázat újbóli kiírásának figyelemmel kísérése
· a VII-kerületben részt vettem a Varázsdoboz játszóház és fejlesztőközpont megnyitóján, az ottani szakemberekkel, szakmai megbeszélést folytattam, mivel ez nemcsak kerületi, hanem budapesti szinten fogadja a fejlesztésre szoruló gyermekeket a piacinál jóval mérsékeltebb árakon
· Ruha- és tanszeradományt vittem a Tündérpakk Alapítványnak a tanévkezdés megkönnyítésére
Szeptember
· Civil pályázat egyeztetés
· KEF szakmai nap
· Idősek világnapi rendezvény
· IKEA Memorandum egyeztetés
· Előterjesztésemre - Javaslat menstruációs szabadság bevezetésére, többletszabadság biztosítására, bevezetésre került a zuglói önkormányzati cégeknél ez a segítség a dysmenorrheaban szenvedő nők helyzetének megkönnyítésére
· ZEA (Zuglóiak Egymásért Alapítvány) megbeszélés kuratóriumi tag pótlása miatt
· AOSZ Felnőtt Fogódzó képzésén vettem részt
· AOSZ (Autisták Országos Szövetsége) elnökasszonyával az autizmusspecifikus nappali ellátórendszer fejlesztési lehetőségeiről folytattam megbeszélést
· Részt vettem a Civilek uccája valamint a Rákosfalva 150 programokon, valamint a Zuglói jótékonysági Gasztrofesztiválon. Mindhárom színvonalas, szórakoztató programot kínált.
· Mivel a Népjóléti bizottság elé került, emiatt éltem a betekintési lehetőséggel és egyedüliként a képviselőtestületből, átnéztem az ECOHOUSING pályázatokat.
Összesen 487+25db pályázatot néztem át, mert kíváncsi voltam a pályázók körére, élethelyzetére, illetve levonni a konzekvenciákat a pályázati tapasztalatokat.
Ezek a következők:
Nagyon magas volt az érvénytelen pályázatok aránya. a 487db ügyfelszolgálaton beadottból 284db érvénytelen, a postán érkezett 26 pályázatból 25db érvénytelen volt!
Ez olyan kérdéseket vet fel, hogy a pályázók nem értették meg a kiírást, nem kaptak segítséget a pályázás során vagy maga a pályázat volt nem mindenki számára érthetően megfogalmazva. A jövőre nézve jó lenne, ha elindulna egyfajta edukáció, hogy a közigazgatás túlbürokratizált folyamatai és kacifántos nyelvezete ellenére a lakossági ügyintézés könnyebb, hatékonyabb legyen.
Élethelyzetek tekintetében főként az akadálymentes lakásra pályáztak többen is, sok a rokkant, kerekesszékes. Emiatt azt gondolom szükséges lenne több akadálymentes lakást kialakítani, mert lenne rá igény! Itt az akadálymentes lakással kapcsolatosan egy olyan a pályázati kiírásból fakadó problémával találkoztam, ami miatt egy kivételével minden pályázat érvénytelen lett. Mégpedig, hogy bekértek egy kézzel írt nyilatkozatot arról, hogy a pályázó kerekesszéket használ. És mivel ez hiányzott érvénytelen lett a pályázat a tényleges rászorultság, valamint az orvosi dokumentációk ellenére. Azt gondolom ez így abszurd, hogy például ha az  Országos Rehabilitációs és Szociális Hivatal megállapítja a 84%-os egészségkárosodást, illetve hogy az egészségi állapot mértéke mindössze 16%-os, le van írva, hogy az állapot nem visszafordítható, végleges, ott szerepel, hogy az illetőnek kerekesszékre van szüksége, akkor mindezt felülírja egy kézzel írott nyilatkozat…Vagy épp le van írva, hogy az  illető súlyosan mozgásszervi fogyatékos, önálló életvitelre nem képes, de azért nyilatkozza le, hogy igen ő kerekesszéket használ. Nyilván semmiből nem tart egy ilyen pár mondatos nyilatkozatot megírni, de azt gondolom, hogy a pályázati kiírásnak ez a kitétele esélycsökkentő, ezt mutatja az érvénytelen pályázatok magas száma is. Vagy pl hogy egy 2milliós autó megléte miatt egy 2 gyermekes család hiába pályázott 6 lakásra is, mindegyik pályázatuk érvénytelen lett…De volt a pályázók közt óvodapedagógus, gyógypedagógus, bölcsődei dolgozó, bántalmazott édesanya gyermekeivel, autista, mozgássérült, SNI gyermeket nevelő családok, egyedülálló apuka gyerekekkel, családok átmeneti otthonában élő családok. Sajnálatos módon a pályázati kiírás és az ecohousing koncepció nem adott lehetőséget méltánylásra és aki névjegyzékes volt, 20-30 ponttal többet kapott annál, aki az élethelyzete alapján ugyanannyi vagy akár több pontot is kapott, de nem szerepelt a névjegyzéken.

Október
· Civil pályázatok előkészítő munkacsoporti megbeszélés
· Támogatott lakhatás tanulmányi kirándulás, a Down Alapítvány lakóotthonának megtekintése
· KEF konferencia
· IKEA egyeztetés Memorandum ügyben
· AURA Egyesülettel egyeztetés autista fiatalok szabadidős foglalkozásának elősegítésére
· Fehér bot napi ünnepség a Civil házban, a Zuglói Látássérültek klubja szervezésében
jól sikerült, hangulatos rendezvény volt, remek produkciókkal és a végén még táncolni is felhívtak a színpadra, felemelő élmény volt a kerekesszékes partnerem tehetségét és a normalizációt ennyire közelről megtapasztalni, hiszen ép és látássérült, mozgássérült emberek közösen jól érezték magukat 
Egyetlen észrevételem van ide, hogy a színpadra feljutás kerekesszékkel a lépcsőn nem működik, felrakták ugyan, de szükség lenne egy rámpás megoldásra, ha a jövőben hasonló rendezvényeket tartunk. 
· Részt vettem a Margit-szigeten a Főváros „Budapest Veled Van” címmel megrendezett eseményén
· Részt vettem az Alternatív Pedagógiák Módszertani Központ Rogers szakmai napján, amely az óvodai/iskolai személyközpontú jógyakorlatokat mutatja be. Mivel itt a nevelő személyisége van a fókuszban, fontos a feltételhez nem kötött odafordulás, empátia.
· Többedmagammal a Közép-Pesti Tankerületi Központnál akcióztam, kiragasztottam, hogy „fenyegetés és kirúgás helyett béremelést és megbecsülést a pedagógusoknak” illetve egész október folyamán számtalan demonstráción vettem részt a pedagógusokkal szolidaritást vállalva. 3 SNI (sajátos nevelési igényű) gyermekem révén ugyanis megtapasztaltam a közoktatás árnyoldalait…fejlesztés hiánya, tanárhiány etc
· Közérdekű adatigényléssel fordultam a Tankerülethez, a kérdéseket és a határidőhosszabbítás után érkezett válaszokat mellékletben csatolom

November
· IKEA Memorandum egyeztetés, Szándéknyilatkozat a családon belüli erőszak visszaszorítására – előterjesztés. A szándéknyilatkozat sajnálatos módon nem lett aláírva, mivel a NANE két nappal az aláírás előtt meggondolta magát. Valószínűleg azért, mert én elsősorban a helyi jó gyakorlatokra, szakemberekre és kialakult együttműködésekre és csak másodsorban az ő szakmai támogatásukra alapozva terveztem megerősíteni az ezen a területen folytatott munkát. Ezután újratervezés indult, jelenleg is dolgozom a ZKNP prevenciós koordinátorával Adler Katalinnal és a szakértőinkkel Szil Péterrel és Kuszing Gáborral a helyzetfelmérésen, illetve elindult az Erősebb NEM plakátkampány is. Ehhez pl Scherer Péter színművészt én igazoltam le, ahogyan a Nézőművészeti Kft bántalmazás témájú előadásaira is én hívtam fel a figyelmet. Ezügyben is várható a jövőben előrelépés.
· A tervezett falfestmény a családon belüli erőszakra való felhívás érdekében sajnos anyagi okok miatt nem valósult meg
· A novemberi képviselőtestületi ülésre vásároltam bántalmazás témában mérvadó könyveket és vándorkönyvtárként felajánlottam a KT, a Hivatal és a cégek/intézmények számára érzékenyítés gyanánt.

December
· Fővárosi Szolidaritási Alap egyeztetés
· Lakhatási mintaprojekt, támogatott lakhatás egyeztetés
· Művész Gyerekekért Közhasznú Nonprofit Kft, a Madách Tánc- és Színművészeti Szakgimnázium és Alapfokú Művészeti Iskola ösztöndíjpályázatának elbírálása
· A Fogyatékkal élők világnapján részt vettem a VII. kerületi Kesztyűgyár Közösségi Házban megrendezett rendezvényen. Ez két részből állt. Nő az erőnk, nem maradunk láthatatlanok címmel egy különleges fotóhang kiállításból és a hozzá kapcsolódó kerekasztal beszélgetésből, valamint a Nyitottan egymásra segédeszköz bemutatóval, kerekasztal beszélgetéssel mutatta be a különböző fogyatékosságtípusokat.
· Brüsszelben jártam és részt vettem egy utcai zaklatás megelőzése témájában tartott STAND UP against street harassment workshopon/interaktív tréningen.
A zaklatás gyakran nagyon ravaszul tálalt és alig felismerhető a kívülállók számára. Fontos azonban tudni, hogy amint kéretlen verbális, nonverbális vagy testi kontaktus történik, az zaklatás. Az emberek 73 százaléka már szemtanúja volt szexuális zaklatásnak köztereken, de többségünk mégsem cselekszik. Úgy érezzük, tennünk kellene valamit, de inkább csendben maradunk. Ez a „bystander effect”. az 5D módszer, aminek célja, hogy egyidejűleg elriassza a zaklatókat, támogassa az áldozatokat és ösztönözze a bámészkodókat az utcai zaklatás elleni biztonságos beavatkozásra. A módszert a L’Oréal Paris és a Right To Be dolgozta ki, és itthon a Patent Egyesülettel indult el a Stand Up program keretén belül. 
5D módszer a biztonságos közbelépésért
1.  Distract – Zavard meg: Tegyél úgy, mintha egy barátod lenne, kérdezd meg a pontos időt, tereld el a figyelmet, légy kreatív.
2.  Delegate – Delegálj: Keress valakit, aki valamilyen hatáskörrel rendelkezik (pl. tanár, pultos vagy buszsofőr) és kérd meg, hogy avatkozzon közbe.
3.  Document – Dokumentálj: Figyelj és tanúskodj, jegyezd le vagy vedd fel videóra a zaklatást, és add oda az áldozatnak a rögzített bizonyítékokat; azokat soha ne oszd meg online vagy használd fel az ő engedélye nélkül.
4.  Direct – Irányíts: Emeld fel a hangod és szólítsd meg a zaklatót, majd fordítsd a figyelmed a zaklatást elszenvedőre. Ha a zaklató válaszol valamit, azt hagyd figyelmen kívül, ne hagyd elharapózni a helyzetet. Az irányítást csak utolsó eszközként használd, az erőszak megelőzéséért. Az áldozat és a te saját biztonságod a legfontosabb.
5.  Delay – Késleltess: Az incidens után vigasztald meg a zaklatást elszenvedő személyt és erősítsd meg őt abban, hogy a zaklató viselkedése helytelen volt. Legyél barátságos.

Az alábbi linken lehet elvégezni a 10 perces online képzést, de van lehetőség személyes, 1 órás képzésre is:
https://www.standup-international.com/hu/hu/

Beazonosított problémák,Tervek, célok
Rendkívül büszke vagyok a Zuglói Egyesített Óvoda legújabb kezdeményezésére, amin én is részt vettem, az SNI szülői fórumra. Ez egy rendkívül barátságos, jó hangulatú rendezvény volt, amit a Gyógypedagógiai munkacsoportja tartott a ZEÓ-nak. Megalkottak egy információs füzetet, amit már jóideje szorgalmaztam, illetve olyan mindennapokban is alkalmazható eszközöket, ötleteket adtak a szülők kezébe, amivel játszva tudják fejleszteni a gyermekeiket. Legyen az finommotorika, nagymozgás, szenzoros észlelés vagy figyelem.
Mindezt a munkát támogatandó plusz 1 fő gyógypedagógusra lenne szükség, valamint szeretném, ha az 5 bázisóvodában szenzoros nyugiszobák (Snoezelen) kerülnének kialakításra. 


Fogyatékkal élők helyzete
· több akadálymentes lakásra van szükség
· támogatott lakhatás kialakítása
· akadálymentes közlekedés, alacsonypadlós járatok
· Örs vezér tere és Zugló vasútállomás akadálymentesítése
· Pillangó utcánál az M2 Örs felé menő oldalán a lift rendszeresen rossz, így a funkcióját nem tudja betölteni
· autizmusspecifikus nappali ellátás, az autisták, fogyatékkal élő személyek, fiatalok közösségi élete, szabadidős és sporttevékenysége korlátozott, nem megoldott
· ugyanígy az iskoláskorú fogyatékos gyermekek nyári táboroztatásának speciális körülményeit is meg kell teremteni
· fizikai és infokommunikációs akadálymentesítés még mindig nem halad megfelelő ütemben
· ügyintézés során, egészségügyi ellátások során pl segíteni kéne folyamatábrával, vizuális megsegítéssel, könnyen érthető kommunikációval az intellektuális képességzavarral élőket, illetve az autista személyeket
· érzékenyítés, szemléletformáás
Romák helyzete
· alacsony foglalkoztatás, alacsony iskolázottság
· sokan közülük kicsi, egészségtelen önkormányzati bérlakásban laknak
· az infláció és rezsiválság hatásai jobban érik őket, ezért ennek a célcsoportnak célzott segítséget kell adni
· Tanoda létrehozása évek óta várat magára, szükség lenne rá
· az önkormányzati bérházak elhelyezkedése miatt egyfajta szegregációs helyzetben vannak, lásd Cserei, Ilka, Semsey vagy a Mexikói, Várna utca de ilyen a Rákossszeg park is
· Véleményem szerint a Roma Önkormányzat érdemi segítséget nem nyújt azoknak, akiket képviselnie kellene, sem érdekérvényesítés, sem támogatás terén. Attól, ha szűk körben főzöcskéznek, még nem fog megoldódni százak, ezrek problémája!
Hajléktalanság
· A legfontosabb a hajléktalanná válás megelőzése
· A Fővárosi stratégia tárgyalásánál elhangzott, hogy az elmúlt 3-5 évben csökkent
· A speciális szükségletek sok esetben megnehezítik az elhelyezést
· támogatásokhoz való hozzáférésük nehezített, túlbürokratizált
· konkrét kerületi számok nem ismertek, szükség lenne egy adatbázisra
· a hajléktalanok között sok az állami gondozott fiatal
· Fővárosi Szolidaritási Alap 

Idősek
· Zugló lakossága elöregedett, sok a nyugdíjas, az ő szükségleteikre reflektálni kell
· házi segítségnyújtás
· alzheimer café, demens ellátás
· elmagányosodás, áldozattá válás megelőzése
· egészségügyi problémák
· infláció és rezsiválság hatásai

Nők helyzete
· áldozatvédelem, áldozattá válás megelőzése, bántalmazás elleni protokoll
· egyedülálló anyák helyzete, ezen belül a sérült gyermeket nevelő anyák speciális helyzete
· láthatatlan munka, gondoskodás terhei, kiegyensúlyozottabb munkamegosztás promotálása, „törődő apaság” fogalmának bevezetése, ugyanis ahol a felek között munkamegosztás van, jobb a családok mentális állapota (skandináv adatok)
· nők munkavállalási lehetőségei(gyes-gyed visszatérés kisgyermek mellől, üvegplafon, karrier család összeegyeztetése)
· női közösségek szerepe fontos
· a fizetetlen munkával az a baj, hogy kiszolgáltatottá teszi a nőket, minden rétegnél egyenlőtlenségeket teremt
· gazdasági függés talaján könnyebben alakul ki bántalmazó viszony
· általában az ápolás, gondoskodás az ilyen jellegű munkák, amiket végeznek a nők, ezek ma sajnos alulfizetettek
· a nő mindig a sor végén áll, a gyerek, család, társadalom profitál belőle, ezért fontos lenne forintosítani ezt a láthatatlan, gondoskodó munkát, az érzelmi munkát, hiszen ez is bár közvetett módon, de GDP növelő 
· és mivel nemcsak bántalmazó férfiak vannak, a támogató férfiakat meg kell becsülni, más mintákat átadni a következő generációknak
· női lakhatási szegénység, célcsoportjai – gyerekotthonokból kikerülő lányok, egyedülálló nők, kisgyerekesek, nyugdíjasok, családok átmeneti otthonában, krízisotthonban, titkos menedékházban, anyaotthonban ideiglenesen élők, pszichiátriai problémával rendelkezők, szenvedélybetegek
Számukra a megoldás kiléptetőlakások, szociális munkával támogatott prevenciós lakások, a bántalmazott nők számára védett lakások

És végül a Helyi Esélyegyenlőségi Programról néhány gondolat.
A hátrányos helyzetű társadalmi csoportok életkörülményeinek javítását szolgáló Helyi Esélyegyenlőségi Program (HEP) elkészítését az egyenlő bánásmódról és az esélyegyenlőség előmozdításáról szóló 2003. évi CXXV. törvény írja elő a települési önkormányzatok számára. A törvény értelmében kétévente át kell tekinteni és szükség esetén felül kell vizsgálni ezt a programot, amely egyrészt érinti a tervek időarányos megvalósulását, másrészt az esélyegyenlőséggel kapcsolatos helyzet esetleges változásait. Szükség esetén a helyzetelemzést és az intézkedési tervet az új helyzetnek megfelelően kell módosítani. A HEP alapvető célja a településen élő, hátrányos helyzetű csoportok felzárkóztatása, életminőségének javítása, társadalmi részvételének biztosítása. Ehhez az intézkedési tervben kell meghatározni, hogy a helyzetelemzésben feltárt esélyegyenlőségi problémák felszámolása érdekében milyen beavatkozásokra, intézkedésekre van szükség, valamint át kell tekinteni a korábban meghatározott intézkedések megvalósulását is. A jelenlegi HEP kapcsán jeleztem, hogy ezt egy 1.0 verziónak tekintem. Széleskörű egyeztetésre kell bocsátani. A célok megvalósításának lépéseit, azok forrásigényét és végrehajtásuk tervezett ütemezését a HEP IT tartalmazza. A HEP IT célja a helyzetelemzésre építve olyan beavatkozások részletes tervezése, amelyek konkrét elmozdulásokat eredményeznek az esélyegyenlőségi célcsoportokhoz tartozók helyzetének javítása szempontjából. További cél annak az együttműködési rendszernek a felállítása, amely a programalkotás és végrehajtás során biztosítja majd a megvalósítás, nyomon követés, ellenőrzésértékelés, kiigazítás támogató strukturális rendszerét, vagyis a HEP Fórumot és a hozzá kapcsolódó tematikus munkacsoportokat, valamint az esélyegyenlőségi feladatok ellátását segítő célzott keretösszeg hozzárendelését. Ezzel az erősebb alapra helyezéssel azt gondolom, hogy hatékonyabban lehetne a sérülékeny csoportok érdekeinek képviseletét ellátni.


Kérem a Tisztelt Képviselőtestületet a beszámolóm elfogadására. 

Kisné Szivcsovics Nikolett,
[bookmark: _GoBack]esélyegyenlőségi tanácsnok


